ORDE do 28 de setembro de 2006 pola que se modifica a Orde do 19 de novembro de 2003, pola que se fai pública a composición do Consello Social da Universidade de Vigo.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 06/10/2006

Pola Orde do 19 de novembro de 2003 (DOG do 24 de novembro) fíxose pública a composición do Consello Social da Universidade de Vigo, composición inicial que se completa coa modificación efectuada pola Orde do 4 de marzo de 2004 co nomeamento do representante dos estudantes no Consello Social (DOG do 11 de marzo).
De acordo co artigo 7.2º, parágrafo segundo, da Lei 1/2003, do 9 de maio, dos consellos sociais do sistema universitario de Galicia, son membros do Consello Social un profesor, un estudante e un representante do persoal de administración e servizos, elixidos polo Consello de Goberno da universidade de entre os seus membros na forma que determinen os seus estatutos. En todo caso, os nomeamentos serán publicados no Diario Oficial de Galicia.
O artigo 9 desta lei establece respecto da duración do mandato dos membros dos consellos sociais que a dos membros sinalados no artigo 7.2º será establecida polos estatutos da universidade. O artigo 10.2º establece que no caso de que existan vacantes antes da finalización do mandato, o membro substituto entenderase nomeado polo período que reste do anterior mandato.
O 12 de setembro de 2006 o presidente do Consello Social da Universidade de Vigo achega copia do certificado da Secretaría Xeral da Universidade de Vigo no cal comunica que o Consello de Goberno desa universidade, na súa reunión do 21 de xullo, designou como representantes no Consello Social á profesora María Montero Muñoz, ao estudante Óscar Méndez Franco e ao membro do persoal de administración e servizos Carlos Mollinedo Lois.
Segundo o artigo 33 dos estatutos da Universidade de Vigo, a duración do mandato do estudante no Consello Social é de dous anos. Este mandato iníciase logo da publicación no Diario Oficial de Galicia da Orde do 4 de marzo de 2004 de nomeamento de Roberto González Novas como representante dos estudantes no Consello Social (DOG do 11 de marzo), polo que este mandato inicial rematou o 12 de marzo de 2006. En consecuencia, o representante dos estudantes proposto inicia un novo mandato de dous anos que se computará a partir da publicación desta orde no Diario Oficial de Galicia.
Por outra parte, a profesora María Montero Muñoz e o representante do persoal de administración e servizos Carlos Mollinedo Lois, substitúen respectivamente a Alberto Gago Rodríguez e a Sergio Pajares Domínguez e enténdense nomeados polo período que resta do anterior mandato. Mandato que neste caso é de catro anos segundo o mencionado artigo 33
dos estatutos da Universidade de Vigo e que remata o 25 de novembro de 2007.
Por todo iso
DISPOÑO:
Artigo 1º
Nomear membros do Consello Social da Universidade de Vigo a María Montero Muñoz, como representante dos profesores, e a Carlos Mollinedo Lois, como representante do persoal de administración e servizos, elixidos polo Consello de Goberno da Universidade de Vigo, que serán membros do Consello Social polo período que resta do anterior mandato e ata o 25 de novembro de 2007.
Artigo 2º
Nomear membro do Consello Social da Universidade de Vigo a Óscar Méndez Franco, como representante dos estudantes, que inicia un novo mandato de dous anos que se contará desde a data de publicación desta orde no Diario Oficial de Galicia.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de setembro de 2006.
Laura Sánchez Piñón
Conselleira de Educación e Ordenación Universitaria